A Vajdaság autonóm tartományi általános- és középiskolai, valamint diákjóléti programtevékenységek és projektek finanszírozására és társfinanszírozására előirányzott költségvetési eszközök odaítéléséről szóló tartományi képviselőházi rendelet (Vajdaság AT Hivatalos Lapja, 14/15. szám) 10. szakasza, valamint A tartományi Közigazgatásról szóló tartományi képviselőházi rendelet (Vajdaság AT Hivatalos Lapja, 37/14., 54/14. – más határozat és 37/16. szám) 24. szakaszának 2. bekezdése alapján,

 a tartományi oktatási, jogalkotási, közigazgatási és nemzeti kisebbségi – nemzeti közösségi titkár

**SZABÁLYZATOT**

**hozott**

**A TARTOMÁNYI, OKTATÁSI, JOGALKOTÁSI, KÖZIGAZGATÁSI ÉS**

**NEMZETI KISEBBSÉGI – NEMZETI KÖZÖSSÉGI TITKÁRSÁG**

**KÖLTSÉGVETÉSI ESZKÖZEINEK A VAJDASÁG AUTONÓM TARTOMÁNYI DIÁKJÓLÉT SZÍNVONALÁNAK EMELÉSÉT CÉLZÓ PROGRAMOK ÉS PROJEKTEK FINANSZÍROZÁSÁRA ÉS TÁRSFINANSZÍROZÁSÁRA VALÓ ODAÍTÉLÉSÉRŐL**

1. szakasz

Ez a szabályzat rendelkezik a Vajdaság Autonóm Tartományban (a továbbiakban: Vajdaság AT) a diákjólét színvonalának emelését célzó programok és projektek finanszírozására és társfinanszírozására szánt költségvetési eszközök (a továbbiakban: eszközök) elosztásának módjáról, feltételeiről, prioritásairól és mércéiről, a Vajdaság AT költségvetéséről szóló határozattal jóváhagyott előirányzatokkal összhangban, a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön költségvetési fejezetének keretében.

2. szakasz

Az eszközök odaítélésére a Szerb Köztársaság, illetve Vajdaság AT által alapított diákjóléti intézmények – középiskolai diákotthonok, diákotthonnal működő iskolák, diákotthonnal működő speciális iskolák, diákközpontok, diáküdülők és diák művelődési központok jogosultak, (a továbbiakban: felhasználók).

3. szakasz

A jelen szabályzat 1. szakaszában szereplő diákjóléti színvonal emelését célzó programtevékenységek és projektek finanszírozása és társfinanszírozása a Titkárság évente legalább egyszer meghirdetett pályázata útján történik (a továbbiakban: pályázat), a Titkárság pénzügyi tervével és Vajdaság AT költségvetésével összhangban.

A pályázat tartalmazza a pályázat kiírásának jogcímét képező aktus megnevezésére, a pályázat útján felosztható eszközök teljes összegére, a pályázók körére és az eszközök rendeltetésére, a pályázati kérelmek rangsorolásának mércéire, illetve a felosztásra szánt eszközök összegére és rendeltetésére, a pályázati kérelmek benyújtásának módjára és határidejére vonatkozó, valamint a pályázat lebonyolítása tekintetében egyéb jelentős adatokat.

4. szakasz

A pályázatot közzé kell tenni a Tartományi Titkárság hivatalos honlapján, Vajdaság Autonóm Tartomány Hivatalos Lapjában, valamint egy, a Vajdaság AT egész területét lefedő tömegtájékoztatási eszközben.

A pályázat meghirdethető a Vajdaság AT közigazgatási szervei munkájában hivatalos használatban levő nemzeti kisebbségi – nemzeti közösségi nyelveken is.

5. szakasz

A pályázati kérelmet írásban, a Titkárság honlapján közzétett egységes formanyomtatványon kell benyújtani, amelynek tartalmaznia kell a programtevékenység, illetve projekt leírását, célját és pénzügyi tervét, valamint befejezésének határidejét.

1. szakasz

A pályázati kérelemhez mellékelni kell az egyesületekről nyilvántartást vezető ügynökség bejegyzési határozatának fénymásolatát.

A Tartományi Titkárság fenntartja a jogot, hogy a pályázótól, szükség szerint, további dokumentumokat és információkat kérjen.

A késedelmes és hiányos pályázatokat a bizottság nem veszi figyelembe.

1. szakasz

Az oktatási ügyekben illetékes tartományi titkár (a továbbiakban: tartományi titkár) bizottságot alakít a diákjólét színvonalának emelését célzó programtevékenységekre és projektekre szánt eszközök odaítélésére meghirdetett pályázat lebonyolítására (a továbbiakban: bizottság).

A bizottság megvitatja a benyújtott pályázati kérelmeket.

A bizottság megállapítja a pályázati feltételek teljesítését.

A pályázati kérelmek megvitatását követően, a bizottság összeállítja az eszközök odaítélésére vonatkozó, indokolással ellátott javaslatot az eszközök odaítélésére, és azt megküldi a tartományi titkárnak.

8. szakasz

A tartományi titkár áttekinti a bizottság javaslatát, és határozattal dönt az eszközök elosztásáról a felhasználók javára.

A jelen szakasz 1. bekezdésében említett határozat végleges.

A jelen szakasz 1. bekezdésében említett határozat táblázatos kimutatásban tartalmazza az eszközök odaítélésére vonatkozó adatokat, és azt közzé kell tenni a Tartományi Titkárság honlapján.

A Tartományi Titkárság írásban tájékoztatja a pályázókat a pályázati eredményekről, ha úgy ítéli meg, hogy írásban is tájékoztatnia kell a pályázót.

9. szakasz

A pályázati kérelmek elbírálása során a bizottság azokat a diákjólét színvonalának emelését célzó programtevékenységeket és projekteket veszi figyelembe, melyek az alábbiakban felsoroltakra vonatkoznak:

* a Vajdaság autonóm tartományi diákotthonok találkozójának megszervezése,
* oktatási és nevelési, művelődési, művészeti és sport programok és projektek megvalósítása,
* különféle rendezvények szervezése,
* a HACCP és ISO szabványok bevezetése és fenntartása a diákjóléti intézményekben,
* a diákjólét színvonalának emelésére szolgáló egyéb programtevékenységek és projektek teljesítése.

10. szakasz

Az odaítélendő eszközök összegének meghatározása során a következő mércéket kell alkalmazni:

* a programtevékenység, illetve a projekt jelentősége a Vajdaság autonóm tartományi diákjólét fejlesztése tekintetében,
* a programtevékenységgel, illetve projekttel felölelt részvevők száma,
* a diákjóléti intézmény székhelye szerinti helyi önkormányzat fejlettségi szintje,
* a programtevékenység, illetve a projekt tekintetében más finanszírozási források megléte,
* a Vajdaság AT költségvetéséből az előző években odaítélt eszközök sikeres teljesítése a költségvetési eszközök rendeltetésszerű és jogszerű felhasználásáról szóló jelentéssel és bizonyítékokkal alátámasztva,
* a programtevékenység és a projekt főként a folyó költségvetési évben valósítható meg.

11. szakasz

A Titkárság az eszközök odaítélésével kapcsolatos kötelezettséget szerződés alapján vállalja, a költségvetési rendszert szabályozó törvénnyel összhangban.

12. szakasz

A felhasználó köteles az odaítélt eszközöket rendeltetésszerűen és jogszerűen használni, a fennmaradó összeget pedig visszafizetni Vajdaság AT költségvetésébe.

A felhasználó köteles az eszközök felhasználásáról beszámolót benyújtani, az eszközök rendeltetésének megvalósítására megállapított határidőt követő legkésőbb 15 (tizenöt) napon belül, a felhatalmazott személyek által hitelesített vonatkozó dokumentumokkal egyetemben.

A felhasználó köteles az odaítélt eszközöket visszafizetni Vajdaság AT költségvetésébe, ha megállapítást nyer, hogy az odaítélt eszközöket nem rendeltetésszerűen használja.

Ha a felhasználó nem nyújtja be a jelen szakasz 2. bekezdésében említett beszámolót, elveszti a további programokra, illetve projektekre való pályázási jogosultságát.

Ha felmerül annak gyanúja, hogy az odaítélt eszközök felhasználása egyes esetekben nem rendeltetés szerint történt, a Tartományi Titkárság az eszközök rendeltetés szerinti és jogszerű használatának felülvizsgálatára irányuló eljárást indít a költségvetési felügyeletre illetékes tartományi közigazgatási szervnél.

13. szakasz

Jelen szabályzat Vajdaság Autonóm Tartomány Hivatalos Lapjában való közzétételének napján lép hatályba, és közzé kell tenni a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság honlapján.

Jelen szabályzat hatálybalépésének napján hatályát veszíti a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság Vajdaság autonóm tartományi diákjóléti színvonal emelését célzó programtevékenységek és projektek finanszírozására és társfinanszírozására szánt költségvetési eszközök felosztásáról szóló 128-451-935/2015-01. számú, 2015.04.17-i szabályzata.

**TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG**

Szám: 128-451-56/2017-01.

Újvidék, 2017.02.01.

 **Nyilas Mihály s. k.,**

tartományi titkár